Fulenn

«» (bretonsk uttale: [ˈfyːlɛn]; norsk oversettelse: gnist eller ung jente) er en sang fra 2022 med den fransk-bretonske gruppen Alvan & Ahez. Sangen er komponert av Alexis Morvan-Rosius, med bretonsk tekst av Marine Lavigne. Den var Frankrikes bidrag i Eurovision Song Contest 2022 i Torino i Italia, etter at den vant den franske sangkonkurransen  lørdag 5. mars 2022.

Om sangen 
Musikken til «Fulenn» er komponert av elektromusikeren Alvan (Alexis Morvan-Rosius), med tekst av Marine Lavigne, medlem av den bretonske vokalgruppen Ahez. Teksten er på bretonsk, og den handler om kvinners frigjøring. Historien i sangen er inspirert av en bretonsk legende, Katell Kollet. Ifølge folkesangen var hun en ung og vakker jente, som tidvis ble sett på løssluppen. I teksten frigjør hun seg fra andres blikk ved å danse etter mørkets frembrudd i lyset fra et bål. Men en dag møter den unge jenta en djevel, som drar henne inn i en mystisk dans.

Sangen var en av rundt 3000 låter som var til vurdering for deltakelse i sangkonkurransen Eurovision France, c'est vous qui décidez! på tv-kanalen France 2. Vinneren får representere Frankrike i Eurovision Song Contest. «Fulenn» ble til slutt plukket ut blant 12 låter til å delta i konkurransen i Paris lørdag 5. mars 2022.

I finalen var sangen favoritt hos både juryen og seerne, og den vant en klar seier med til sammen 222 poeng. Gjennom seieren ble «Fulenn» Frankrikes bidrag til finalen i Eurovision Song Contest 2022 i Torino i Italia lørdag 14. mai. Der endte den nest sist av 25 deltakere med 17 poeng.

Referanser 

Franske sanger
Sanger fra 2022
Bidrag til Eurovision Song Contest 2022